FÆLLES AKTION

af 26. april 1999

vedtaget af Rådet på grundlag af artikel K.3 i traktaten om Den Europæiske Union, vedrørende projekter og foranstaltninger om praktisk støtte i forbindelse med modtagelse af flygtninge, fordrevne personer og asylansøgere og deres frivillige tilbagevenden, herunder nødhjælp til personer, der er flygtet som følge af de seneste begivenheder i Kosovo

(1999/290/RIA)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel K.3, stk. 2, litra b), og artikel K.8, stk. 2,

under henvisning til forslag fra Kommissionen(1),

under henvisning til udtalelse fra Europa-Parlamentet(2), og

ud fra følgende betragtninger:

(1) I henhold til artikel K.1 i traktaten betragtes blandt andet asylpolitikken som et spørgsmål af fælles interesse for medlemsstaterne;

(2) det er vigtigt at give flygtninge tilstrækkelig beskyttelse i overensstemmelse med medlemsstaternes fælles humanitære tradition og konventionen af 28. juli 1951 om flygtninges retsstilling, som ændret ved New York-protokollen af 31. januar 1967;

(3) medlemsstaterne har en række pligter i henhold til den europæiske konvention af 4. november 1950 til beskyttelse af menneskerettigheder og grundlæggende frihedsrettigheder;

(4) det er nødvendigt at sikre passende forhold for modtagelse af asylansøgere og at lette adgangen til asylprocedurer, som er retfærdige og effektive, for at beskytte flygtninges rettigheder;

(5) det er nødvendigt at yde praktisk støtte enten for at skabe betingelser, der gør det muligt for flygtninge, fordrevne personer og asylansøgere, der ønsker at vende tilbage fra medlemsstaterne til deres hjemland, at gøre dette, eller for at forbedre betingelserne herfor;

(6) det kan blive nødvendigt at yde nødhjælp i forbindelse med modtagelsen i medlemsstaterne af flygtninge, fordrevne personer og asylansøgere, der er flygtet fra Kosovo og de omkringliggende områder som følge af de seneste begivenheder der;

(7) det vil være nyttigt at fremme udveksling af god praksis og sammenlignelige erfaringer for at udvikle nye synergier, som ikke kan opnås på nationalt plan;

(8) der bør fastsættes bestemmelser vedrørende finansiering over De Europæiske Fællesskabers budget af foranstaltninger, der vedtages under denne aktion;

(9) indførelsen af fælles foranstaltninger vedrørende modtagelse af fordrevne personer og asylansøgere samt flygtninges, fordrevne personers og asylansøgeres frivillige tilbagevenden kan fremme ansvarsfordelingen og styrke samarbejdet mellem medlemsstaterne -

VEDTAGET DENNE FÆLLES AKTION:

KAPITEL I

MÅL OG ANVENDELSESOMRÅDE

Artikel 1

Principper og mål for projekterne og foranstaltningerne

1. Den Europæiske Union støtter projekter og foranstaltninger i forbindelse med modtagelse af flygtninge, asylansøgere og fordrevne personer og deres frivillige tilbagevenden, som er berettiget til finansiel støtte fra Fællesskabet.

2. Hovedformålene med projekterne og foranstaltningerne er:

a) at forbedre modtagelsesforholdene for flygtninge fordrevne personer og asylansøgere i medlemsstaterne og støtte asylprocedurer, som er retfærdige, effektive og tilgængelige for personer, der har behov for international beskyttelse

b) at støtte flygtninges, fordrevne personers og asylansøgeres frivillige tilbagevenden fra medlemsstaterne til deres hjemland og deres reintegration der.

3. Foranstaltninger, der træffes under denne fælles aktion, kan også omfatte nødhjælp til medlemsstater, der navnlig som følge af et initiativ fra FN's flygtningehøjkommissær modtager et betydeligt antal flygtninge, fordrevne personer og asylansøgere, der er flygtet fra Kosovo og omkringliggende områder som følge af de seneste begivenheder der.

Artikel 2

Finansielt referencegrundlag for programmet

Det finansielle referencegrundlag for gennemførelsen af dette program for 1999 er på 15 mio. EUR med forbehold af budgetmyndighedens nærmere gennemgang.

Artikel 3

Definitioner

1. I forbindelse med artikel 1, stk. 2, litra a), artikel 4 og artikel 6 forstås ved:

a) "flygtninge": personer, der har opnået flygtningestatus i henhold til artikel 1 i konventionen af 28. juli 1951 om flygtninges retsstilling, som ændret ved New York-protokollen af 31. januar 1967

b) "fordrevne personer": personer, der har fået tilladelse til at opholde sig i en medlemsstat under midlertidig beskyttelse eller under subsidiære former for beskyttelse, eller personer, der er omfattet af andre former for beskyttelse i overensstemmelse med medlemsstaternes internationale forpligtelser og national ret, og personer, der søger om tilladelse til at blive i en medlemsstat af sådanne årsager, og som afventer en beslutning om deres status.

c) "asylansøgere": personer, som har anmodet om beskyttelse fra en medlemsstat ved at påberåbe sig flygtningestatus i henhold til artikel 1 i den i litra a) nævnte konvention, og hvis ansøgning der endnu ikke er taget endelig stilling til.

2. I forbindelse med artikel 1, stk. 2, litra b), og artikel 5 forstås ved:

a) "flygtninge": de i stk. 1, litra a), omhandlede personer

b) "fordrevne personer": personer, der har fået tilladelse til at opholde sig i en medlemsstat under midlertidig beskyttelse eller under subsidiære former for beskyttelse, eller personer, der er omfattet af andre former for beskyttelse i overensstemmelse med medlemsstaternes internationale forpligtelser og national ret, herunder personer, hvis ansøgning der er givet endeligt afslag på, men som endnu ikke har forladt medlemsstaternes område

c) "asylansøgere": personer, som har anmodet om beskyttelse fra en medlemsstat ved at påberåbe sig flygtningestatus i henhold til artikel 1 i den i litra a) nævnte konvention, herunder personer, hvis ansøgning der er givet endeligt afslag på, men som endnu ikke har forladt medlemsstaternes område.

Artikel 4

Modtagelse

De foranstaltninger, der skal forbedre modtagelsesforholdene for flygtninge, fordrevne personer og asylansøgere i medlemsstaterne og støtte asylprocedurer, der er retfærdige, effektive og tilgængelige for personer, der har behov for international beskyttelse, skal hovedsagelig omfatte foranstaltninger, der skal:

a) støtte oprettelsen eller forbedringen af infrastrukturerne i medlemsstaterne for modtagelse af flygtninge, fordrevne personer og asylansøgere

b) gøre de administrative og retlige asylprocedurer mere retfærdige og effektive og lette adgangen til dem, herunder til retshjælp og andre rådgivningstjenester, tolketjenester, information om den procedure, der skal følges, og om asylansøgerens rettigheder og pligter under proceduren samt adgang til præcise og ajourførte oplysninger om det pågældende land

c) sikre, at flygtningenes, de fordrevne personers og asylansøgernes leveforhold opfylder en vis minimumsstandard, bl.a. med hensyn til indkvartering, lægehjælp, uddannelse og undervisning

d) sikre særlig hjælp til sårbare grupper, såsom uledsagede mindreårige, tortur- og voldtægtsofre og mennesker, der har behov for særlig lægelig behandling

e) informere offentligheden om medlemsstaternes pligter over for personer, der søger international beskyttelse, og om Den Europæiske Unions asylpolitik, herunder informationskampagner, der supplerer andre foranstaltninger, der finansieres under denne fælles aktion.

Artikel 5

Frivillig tilbagevenden

1. De foranstaltninger, der skal lette flygtninges, fordrevne personers og asylansøgeres frivillige tilbagevenden fra medlemsstaterne til deres hjemland og deres reintegration i det pågældende land skal hovedsagelig omfatte følgende områder:

a) indsamling og videreformidling af oplysninger om alle aspekter, der er relevante for de pågældendes tilbagevenden, herunder oplysninger om den økonomiske og administrative situation i hjemlandet, beskæftigelsesmuligheder, ejendomsrettigheder og andre juridiske spørgsmål

b) rådgivning, der både skal hjælpe personer, som overvejer, om de frivilligt skal vende tilbage til deres hjemland, og personer, som i princippet har besluttet at vende tilbage

c) uddannelse og undervisning, som har til formål at give flygtninge, fordrevne personer og asylansøgere færdigheder, som vil være til gavn ved tilbagekomsten til hjemlandet.

2. Som led i et integreret projekt, der letter den frivillige tilbagevenden, og specielt et projekt, der omfatter et eller flere af de områder, der er anført i stk. 1, kan følgende også være støtteberettiget:

a) transportudgifter i forbindelse med de pågældendes tilbagevenden

b) foranstaltninger, der støtter reintegrationen af personer, der vender tilbage fra medlemsstaterne, i deres hjemland, herunder fortsat kontakt efter tilbagekomsten.

Artikel 6

Nødhjælp til personer, der er fordrevet som følge af de seneste begivenheder i Kosovo

Nødhjælp i medlemsstater, der navnlig på initiativ af De Forenede Nationers Højkommissariat for Flygtninge tager imod et større antal flygtninge, fordrevne personer og asylansøgere, der er flygtet fra Kosovo og fra naboområderne som følge af de seneste begivenheder dér, består i finansiel bistand i seks måneder til:

a) indkvartering

b) midler til underhold, herunder mad og tøj

c) lægelig, psykologisk eller anden personlig bistand

d) personale til at administrere og gennemføre hjælpen.

Disse foranstaltninger kan omfatte tiltag, der skal gøre det lettere for de fordrevne frivilligt at vende tilbage, når forholdene tillader det.

Artikel 7

Finansieringskriterier

De projekter, der skal finansieres over De Europæiske Fællesskabers budget, underkastes en udvælgelsesprocedure, som specielt tager hensyn til følgende kriterier:

a) de forskellige situationer og behov i medlemsstaterne

b) omkostningseffektivitet og nytteværdi under hensyntagen til antallet af personer, projektet eller foranstaltningen tager sigter på

c) projekternes eller foranstaltningernes innovative art og mulighederne for at bruge resultaterne til at styrke samarbejdet mellem medlemsstaterne eller for, at andre medlemsstater kan anvende de indhøstede erfaringer

d) den ansøgende organisations og eventuelle partnerorganisationers erfaring, ekspertise og pålidelighed

e) projekternes komplementaritet med andre foranstaltninger, der modtager støtte fra De Europæiske Fællesskabers budget eller fra nationale programmer.

KAPITEL II

FINANSIELLE BESTEMMELSER

Artikel 8

Finansiel kontrol

Finansieringsbeslutningerne og de kontrakter, der indgås på grundlag heraf i overensstemmelse med de finansielle bestemmelser vedrørende De Europæiske Fællesskabers budget, skal specielt indeholde bestemmelser om opfølgning og finansiel kontrol udført af Kommissionen og revision udført af Revisionsretten.

Artikel 9

Fællesskabsstøttens størrelse

1. Den finansielle støtte, der ydes over De Europæiske Fællesskabers budget, kan højst dække 80 % af de samlede udgifter til projektet eller foranstaltningen.

2. Der kan ydes støtte til alle former for udgifter, som er direkte forbundet med gennemførelsen af et projekt eller en foranstaltning, og som afholdes i løbet af en bestemt, ved kontrakt fastsat periode, på de betingelser, der fastsættes i de retningslinjer, som Kommissionen udarbejder, op til det bevillingsloft, der er godkendt under den årlige budgetprocedure.

3. I forbindelse med projekter eller foranstaltninger, som henhører under artikel 6, vil der blive taget hensyn til udgifter, der afholdes efter vedtagelsen af denne fælles aktion.

Artikel 10

Finansiel forvaltning

1. De projekter eller foranstaltninger, der vedtages som led i denne fælles aktion, og som finansieres over De Europæiske Fællesskabers budget, forvaltes af Kommissionen i overensstemmelse med finansforordningen af 21. december 1977 vedrørende De Europæiske Fællesskabers almindelige budget(3).

2. Ved fremlæggelsen af forslag til finansiering tager Kommissionen hensyn til principperne om forsvarlig økonomisk forvaltning, herunder navnlig om tilbageholdenhed og omkostningseffektivitet, jf. artikel 2 i den i stk. 1 nævnte finansforordning.

KAPITEL III

BESTEMMELSER OM FORVALTNINGEN

Artikel 11

Generelle bestemmelser om forvaltningen

Kommissionen er ansvarlig for forvaltningen af projekterne og foranstaltningerne under denne fælles aktion og træffer de foranstaltninger, der er nødvendige til det formål.

Specielt kan Kommissionen for at sikre, at denne fælles aktion gennemføres effektivt, benytte sig af faglig bistand, som kan finansieres over de bevillinger, der er til rådighed for projekterne og foranstaltningerne under denne fælles aktion, og som budgetmyndigheden har godkendt hertil. Kommissionen vil regelmæssigt underrette det i artikel 13 nævnte udvalg samt Europa-Parlamentet og Rådet om de foranstaltninger, der er truffet med henblik herpå.

Artikel 12

Forelæggelse af projekter og foranstaltninger

Projekter og foranstaltninger, der ansøges om støtte til, skal forelægges for Kommissionen til gennemgang inden for en frist, der fastsættes af Kommissionen.

Artikel 13

Procedure

1. Ved gennemførelsen af denne fælles aktion bistås Kommissionen i henhold til bestemmelserne i denne fælles aktion af et udvalg, der består af en repræsentant for hver medlemsstat, og som har Kommissionens repræsentant som formand.

2. Den procedure, der skal følges, for udvælgelsen af de projekter eller foranstaltninger, der er omfattet af artikel 4 og 5, er følgende:

a) For så vidt angår finansiering af beløb på under 50000 EUR, forelægger Kommissionen et udkast for det i stk. 1 nævnte udvalg. Udvalget afgiver udtalelse om udkastet med det flertal, der er fastsat i traktatens artikel K.4, stk. 3, andet afsnit, inden for en frist, som formanden kan fastsætte under hensyn til, hvor meget spørgsmålet haster. Formanden deltager ikke i afstemningen. Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen. Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

b) Når finansieringen overstiger 50000 EUR, forelægger Kommissionen det i stk. 1 nævnte udvalg en liste over de projekter og foranstaltninger, den har fået forelagt. Kommissionen angiver, hvilke projekter og foranstaltninger den har udvalgt, og begrunder sit valg. Udvalget afgiver inden for en frist på to måneder udtalelse om de forskellige projekter og foranstaltninger med det flertal, der er fastsat i traktatens artikel K.4, stk. 3, andet afsnit. Formanden deltager ikke i afstemningen. Hvis udvalget inden for fristen ikke har afgivet positiv udtalelse, trækker Kommissionen enten det/de pågældende projekt(er) og foranstaltning(er) tilbage, eller forelægger det/dem, eventuelt efter at have hørt udvalget, for Rådet, som træffer afgørelse i løbet af to måneder med det flertal, der er fastsat i traktatens artikel K.4, stk. 3, andet afsnit.

3. Den procedure, der skal følges for udvælgelsen af de projekter eller foranstaltninger, der er omfattet af artikel 6, er følgende:

a) For så vidt angår finansiering af beløb på under 200000 EUR, holder Kommissionen Rådet orienteret om antallet af anmodninger om støtte til specifikke projekter og foranstaltninger, den har modtaget, om principperne for tildeling af støtte til disse projekter og foranstaltninger og om resultaterne af projekterne og foranstaltningerne.

b) For så vidt angår finansiering af beløb på 200000 EUR eller derover, men under 1 mio. EUR, forelægger Kommissionen det udvalg, der er nævnt i stk. 1, en liste over de projekter, den har fået forelagt. Kommissionen angiver, hvilke projekter og foranstaltninger den har udvalgt, og begrunder sit valg. Udvalget afgiver inden for en frist på to uger udtalelse om de forskellige projekter og foranstaltninger med det flertal, der er fastsat i traktatens artikel K.4, stk. 3, andet afsnit. Formanden deltager ikke i afstemningen.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen. Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

c) For så vidt angår finansiering af beløb på 1 mio. EUR eller derover, forelægger Kommissionen det udvalg, der er nævnt i stk. 1, en liste over de projekter og foranstaltninger, den har fået forelagt. Kommissionen angiver, hvilke projekter og foranstaltninger den har udvalgt, og begrunder sit valg. Udvalget afgiver inden for en frist på to uger udtalelse om de forskellige projekter og foranstaltninger med det flertal, der er fastsat i traktatens artikel K.4, stk. 3, andet afsnit. Formanden deltager ikke i afstemningen. Har udvalget ved udløbet af denne frist ikke afgivet positiv udtalelse, trækker Kommissionen enten det/de pågældende projekt(er) og foranstaltning(er) tilbage eller forelægger det/dem, eventuelt ledsaget af en udtalelse fra udvalget, for Rådet, som træffer afgørelse i løbet af en måned med det flertal, der er fastsat i traktatens artikel K.4, stk. 3, andet afsnit.

AFSLUTTENDE BESTEMMELSER

Artikel 14

Kontrol og evaluering

1. Kommissionen er ansvarlig for kontrollen og evalueringen af de projekter og foranstaltninger, der ydes støtte til under denne fælles aktion. Kontrollen og evalueringen kan finansieres over de bevillinger, der er til rådighed for foranstaltningerne under denne fælles aktion.

2. Kommissionen udarbejder en sammenfattende rapport om de foranstaltninger, der er gennemført, og den evaluering, der er foretaget, og rapporten sendes til Europa-Parlamentet og Rådet.

Artikel 15

Ikrafttræden

Denne fælles aktion træder i kraft på dagen for vedtagelsen.

Den finder anvendelse indtil den 31. december 1999.

Artikel 16

Offentliggørelse

Denne fælles aktion offentliggøres EF-Tidende.

Udfærdiget i Luxembourg, den 26. april 1999.

På Rådets vegne

J. FISCHER

Formand

(1) EFT C 37 af 11.2.1999, s. 4.

(2) Udtalelse afgivet den 13. april 1999 (endnu ikke offentliggjort i EF-Tidende).

(3) EFT L 356 af 31.12.1977, s. 1. Forordningen er senest ændret ved forordning (EF) nr. 2548/98 (EFT L 320 af 28.11.1998, s. 1).